Ole Vagn Christensen (S), 2002-04-04:
I dag fremlægges så det seneste initiativ i rækken af forslag, som har til formål at stække lønmodtageren og ødelægge den danske model fra arbejdsmarkedet.
Det gælder forslaget om oprettelsen af tværfaglige arbejdsløshedskasser, som er endnu en gammel kending fra tidligere år her i Folketinget.
Argumentet fra regeringen er, at de tværfaglige a-kasser vil sikre større omstillingsevne, faglig mobilitet.
Det er ingen uenige i er et udmærket mål, men det er, som om regeringen overser, at der allerede i dag er en meget stor mobilitet blandt de mange tusinde af mennesker, som bevæger sig ind og ud af a-kasse-systemet. Når jeg skal vurdere arbejdsmarkedspolitik, har der altid været tre ting, som er afgørende, og det er, at den gavner konkurrenceevnen og dermed investeringslysten, at den fremmer trivslen og dermed et godt arbejdsmiljø, og at den sikrer virksomhederne en fornuftig indtjening.
Ud fra disse grundlæggende betragtninger har jeg også vurderet regeringens forslag om tværfaglige a-kasser.
Og lad mig indlede med at sige, at tværfaglige a-kasser jo ikke er et ukendt fænomen i Danmark.
Derfor spørger jeg: Vil det gavne konkurrenceevnen at have endnu flere tværfaglige a-kasser?
En tværfaglig a-kasse vil have meget dårlig kontakt til brancherne.
Det betyder, at mange nyttige arbejdskvalifikationer kan gå tabt. Jobåbninger kan blive dyre for virksomhederne, eftersom der skal foretages unødvendig oplæring.
Endvidere kan mange risikere at få længere arbejdsløshedsperioder, som vi har været inde på.
Det er alt sammen til skade for virksomhedernes konkurrenceevne.
Hvad så med trivslen?
Der er ingen, som bliver glemt.
Det skaber derimod bedre arbejdsmiljø og trivsel for medarbejderne, at de indgår i et netværk på arbejdspladsen og oplever den tryghed, som ligger i at være en del af et fællesskab.
Har medarbejderen derimod valgt en tværfaglig a-kasse, kan vedkommende meget nemt komme til at ligge i læ af, at der intet ansvar er for, at medarbejderen kan vende tilbage til arbejdspladsen - kun ved aktiviteringstilbud.
Den ledige kan meget nemt blive kastebold mellem a-kasserne.
Det vil være til skade for medarbejdernes trivsel og for arbejdsmiljøet.
Virksomhedernes indtjening hænger sammen med medarbejdernes trivsel.
Glade og engagerede medarbejdere er en medvirkende årsag til, at kapitalejerne får det maksimale udbytte.
Med andre ord kan regeringens forslag om yderligere oprettelse af tværfaglige a-kasser kun føre til forringede forhold for lønmodtageren og dermed for virksomhederne.
Vi kan naturligvis ikke medvirke til forslagets gennemførelse.
Det er som alt andet, vi har set fra regeringen, dårligt gennemtænkt.
Jeg tænker her på, at vi mangler svar på, hvordan regeringen også på en lang række andre områder, hvor der har været taget initiativer, faktisk er med til at ødelægge konkurrenceevnen.
Og vi mangler svarene på, hvordan man har tænkt sig at gøre det modsatte.
Sådan kunne vi blive ved med at stille spørgsmål.
Enten har regeringen fuldstændig misforstået meningen
med den danske model, eller også vildleder regeringen befolkningen, hvis den igen og igen stækker lønmodtagernes mulighed for at organisere sig og stille krav til forhandlinger, således at man når frem til, at man faktisk gør det mest effektive for vores virksomheder.
Det er mig ubegribeligt, at Dansk Folkeparti, som er regeringens støtteparti i Folketinget, er hoppet med på den her vogn - jeg håber heller ikke, at vi får det som resultat - og direkte arbejder imod danske lønmodtageres rettigheder.
Uanset hvad man ellers prøver på at bilde vælgerne ind, har de med dette forslag vist deres sande ansigt som et højreparti langt fra midten af dansk politik.
Socialdemokratiet kan selvsagt ikke støtte det fremsatte forslag, som vi tager afstand fra.